b'\n_START_ARTICLE_\nAte\n_START_PARAGRAPH_\nAte (muinaiskreikaksi \xe1\xbc\x8c\xcf\x84\xce\xb7) oli kreikkalaisessa mytologiassa tuhon, harhakuvitelmien ja mielett\xc3\xb6myyden jumalatar. H\xc3\xa4net mainitaan Zeuksen vanhimmaksi tytt\xc3\xa4reksi ja yhten\xc3\xa4 Eriksen lapsista, mutta miss\xc3\xa4\xc3\xa4n l\xc3\xa4hteess\xc3\xa4 ei mainita molempia vanhempia samassa tekstiss\xc3\xa4._NEWLINE_Aten sanottiin olevan kevyt askeliltaan, koska h\xc3\xa4n ei kulkenut maata vaan ihmisten p\xc3\xa4it\xc3\xa4 pitkin. H\xc3\xa4n sai ihmiset ja jumalat sokeiksi tosiasioille, joka johti heid\xc3\xa4t onnettomuuksiin. Er\xc3\xa4\xc3\xa4n kerran h\xc3\xa4n sai Heran aloitteesta Zeuksen vannomaan, ett\xc3\xa4 seuraavaksi syntyv\xc3\xa4 h\xc3\xa4nen maallinen j\xc3\xa4lkel\xc3\xa4isens\xc3\xa4 olisi suuri hallitsija. Sen sijaan, ett\xc3\xa4 seuraavaksi olisi syntynyt Zeuksen tarkoittama Herakles, Hera my\xc3\xb6h\xc3\xa4styttikin t\xc3\xa4m\xc3\xa4n syntym\xc3\xa4\xc3\xa4, ja vastaavasti sai oman suosikkinsa Eurystheuksen syntym\xc3\xa4\xc3\xa4n ennenaikaisesti. Huomattuaan tulleekseen huijatuksi Zeus heitti Aten alas maahan Olympos-vuorelta kielt\xc3\xa4en t\xc3\xa4t\xc3\xa4 en\xc3\xa4\xc3\xa4 ikin\xc3\xa4 palaamasta. Siit\xc3\xa4 alkaen Ate kulki ihmisten keskuudessa tuoden sekasortoa kaikkialle mukanaan._NEWLINE_Nonnoksen Dionysiakassa Aten kerrotaan Heraa miellytt\xc3\xa4\xc3\xa4kseen houkutelleen Ampeloksen, nuorukaisen, joka oli Dionysoksen yst\xc3\xa4v\xc3\xa4, ratsastamaan villill\xc3\xa4 h\xc3\xa4r\xc3\xa4ll\xc3\xa4 tehd\xc3\xa4kseen vaikutuksen yst\xc3\xa4v\xc3\xa4\xc3\xa4ns\xc3\xa4. Ampelos kuitenkin putosi h\xc3\xa4r\xc3\xa4n sel\xc3\xa4st\xc3\xa4 ja katkaisi niskansa.'